Diari Oficial de la Generalitat Valenciana


Sumari del DOGV 4619, del 30-10-2003 (2003/11483)

ORDE de 16 d'octubre de 2003, de la Conselleria de Sanitat, per la qual es deleguen atribucions en matèria de gestió de personal en diversos òrgans de la Conselleria.
----------------------------------------------------------------------------------------------------------------------------------------------------------------------

### Dades del document

Número de DOGV
:   4619

Data del DOGV
:   30-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/11408


Data del document
:   16-10-2003

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * competència administrativa
    * administració regional
    * delegació de poders

ORDE de 16 d'octubre de 2003, de la Conselleria de Sanitat, per la qual es deleguen atribucions en matèria de gestió de personal en diversos òrgans de la Conselleria. [2003/X11454]
  
El Decret 116/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Sanitat ?desplegat per l'Orde de 31 de juliol de 2003 del conseller de Sanitat-, establix la nova estructura orgànica i funcional de la conselleria.
  
D'altra banda, amb caràcter general, l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix que en cada Administració Pública es podrà acordar la delegació de l'exercici de competències atribuïdes als seus òrgans administratius en altres òrgans quan per raons d'índole tècnica, econòmica, social, jurídica o territorial siga convenient la delegació.
  
La nova situació competencial i organitzativa aconsella l'establiment d'una norma de delegació de les matèries de gestió de personal en distints òrgans de la conselleria, tant pel que fa als seus servicis centrals com a les direccions territorials i a les institucions sanitàries que en depenen, que permeta una gestió més àgil i eficaç d'estes matèries.
  
Per tot això, s'ha de tindre en compte la modificació competencial que per a la Direcció General de Recursos Humans comporta la consideració de direcció de personal sanitari que li atribuïx l'article 75.3 de la Llei de Govern Valencià; i l'atribució de noves funcions, tant pel Decret 116/03, d'11 de juliol, pel qual s'aprova el Reglament Orgànic i Funcional de la Conselleria, com pel Decret 7/2003, de 28 de gener del Consell de la Generalitat, pel qual s'aprova el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat Valenciana, que assignen a la Direcció General de Recursos Humans atribucions en matèria de personal, cosa que ja exercia per delegació. Tot això comporta l'exercici, com a competència pròpia, d'atribucions que, anteriorment, figuraven en ordes de delegació, les quals queden sense efecte per esta.
  
En atenció de totes estes consideracions,
  
ORDENE
  
Article 1
  
El director general de Recursos Humans
  
1.1. Per delegació del conseller, exercix les competències següents:
  
1.1.1. Respecte al personal que presta servici en institucions sanitàries:
  
a) El nomenament de funcionaris de carrera.
  
b) Els nomenaments provisionals de personal directiu d'institucions sanitàries i àrees de salut.
  
c) La imposició de sanció disciplinària per falta greu o molt greu, excepte la de separació definitiva del servici.
  
d) Les resolucions que autoritzen el canvi de complement específic del personal mèdic.
  
1.1.2. Quant al personal destinat en servicis centrals, direccions territorials o unitats dependents d'estes:
  
- La imposició de sanció disciplinària per falta greu o molt greu, excepte la de separació definitiva del servici.
  
1.2. Per delegació del sotssecretari, exercix les competències següents:
  
1.2.1. Pel que fa al personal destinat en servicis centrals:
  
a) La incoació d'expedients disciplinaris per faltes greus o molt greus i l'establiment de mesures cautelars.
  
b) La imposició de sancions per falta lleu.
  
c) El control horari i de l'assistència.
  
d) La concessió de permisos i llicències que la normativa autonòmica atribuïsca a esta conselleria i els d'assistència a cursos, seminaris, jornades, etc. que es facen fora de la localitat.
  
e) La resolució de tots els assumptes que es referisquen a este personal, llevat de les propostes de creació, modificació o amortització dels llocs de treball.
  
1.2.2. Quant al personal destinat en servicis territorials:
  
a) La incoació d'expedients disciplinaris per faltes greus o molt greus i l'establiment de mesures cautelars.
  
b) La resolució de recursos de reposició i reclamacions prèvies contra les sancions per falta lleu imposades pels directors territorials en virtut de la delegació de l'article 2.2.
  
Article 2
  
Els directors territorials i els gerents de les àrees de Salut
  
2.1. Per delegació del conseller, exercixen les competències següents:
  
- Nomenament de funcionaris interins tècnics de l'estat al servici de la sanitat local, mentre no s'integren en equips d'Atenció Primària, i de substitució d'estos funcionaris per vacances, permisos i la resta d'absències de caràcter temporal; així mateix, el nomenament d'altres funcionaris sanitaris que s'adscriguen a les direccions territorials.
  
2.2. Per delegació del subsecretari, exercixen les competències següents:
  
- Respecte al personal no sanitari, funcionari o laboral, que presta servici en la direcció territorial o dependent d'esta, i també al personal no sanitari que s'adscriga als centres de Salut Pública:
  
a) El control horari i de l'assistència.
  
b) La concessió de permisos i llicències que la normativa autonòmica atribuïsca a esta conselleria, excepte els que corresponguen a l'assistència a cursos, seminaris, jornades, etc. que es facen fora de la localitat.
  
c) La imposició de sancions disciplinàries per falta lleu.
  
d) L'extensió de diligències de presa de possessió i cessament.
  
2.3. Per delegació del director general de Recursos Humans, exercixen les competències següents:
  
2.3.1. La gestió de les borses de treball de les àrees de salut per a la vinculació temporal del personal a les institucions sanitàries dependents de la Conselleria de Sanitat.
  
2.3.2. Respecte a tot el personal que preste servicis en institucions sanitàries del seu àmbit territorial:
  
a) La resolució de recursos administratius i reclamacions prèvies a la via judicial laboral que s'interposen contra actes i resolucions dictades pels directors de les institucions sanitàries en exercici de competències relacionades amb el règim retributiu.
  
b) La resolució dels recursos de reposició i reclamacions prèvies contra les sancions per falta lleu imposades pel directors de les institucions sanitàries, en virtut de la delegació de l'article 3.2.1.
  
2.3.3. Quant al personal de quota i zona, i els funcionaris tècnics de l'estat al servici de la sanitat local, metges, practicants i comares, fins que no s'integren en equips d'Atenció Primària, exercixen a més:
  
a) El nomenament o qualsevol altre tipus de vinculació temporal autoritzat i el cessament del personal necessari per a substituir personal estatutari fix, interí o eventual, durant els períodes de vacances, permisos i la resta d'absències de caràcter temporal; així mateix, la facultat d'acordar acumulacions de quota amb caràcter transitori al titular d'un altre lloc.
  
b) L'extensió de diligències de presa de possessió, incorporació i cessament.
  
c) La concessió de les prestacions d'acció social de socors per mort, del complement de pensió de jubilació i de les ajudes a minusvàlids.
  
d) El reconeixement de triennis i antiguitat a efectes retributius.
  
e) El reconeixement dels servicis previs prestats en institucions sanitàries de la Seguretat Social i del nou còmput i valoració de triennis, excepte el reconeixement dels servicis prestats, en tot o en part, fora de les institucions sanitàries de la Seguretat Social.
  
f) La declaració de les situacions administratives de jubilació, d'excedència voluntària, excepte la que corresponga a l'exercici de dos llocs de treball incompatibles en el sector públic, d'excedència per a l'atenció de fills, i les derivades de malaltia.
  
g) Els certificats en matèria de personal.
  
h) El nomenament o qualsevol altre tipus de vinculació temporal autoritzat i el cessament del personal necessari per a la cobertura de places vacants i per a la prestació de servicis determinats de naturalesa temporal, conjuntural o extraordinària, prèvia autorització de l'òrgan directiu competent de la Conselleria de Sanitat.
  
i) El nomenament per promoció interna temporal del personal estatutari fix, per a exercir funcions de grup igual o superior, així com la corresponent declaració de manteniment de la persona interessada en la situació de servici actiu amb dret a reserva de plaça.
  
2.3.4. Respecte al personal funcionari sanitari que s'adscriga a les direccions territorials, exercixen les competències de l'article 2.3.3, apartats b), d), f), i g), així com les de l'article 3.2.1.
  
Article 3
  
Els directors d'institucions sanitàries, directors de Salut Pública i director del Centre de Transfusió de la Comunitat Valenciana
  
3.1. Per delegació del conseller, exercixen les competències següents:
  
- El nomenament de funcionaris interins en institucions sanitàries, i de substitució d'estos funcionaris per vacances, permisos i la resta d'absències de caràcter temporal.
  
3.2. Per delegació del director general de Recursos Humans, exercixen les competències següents:
  
3.2.1.Respecte a tot el personal sanitari de la seua corresponent demarcació:
  
a) El control horari i de l'assistència.
  
b) La concessió de permisos i llicències reglamentaris, excepte els de duració superior a tres mesos, i els que siguen conseqüència de l'exercici de funcions sindicals o de representació del personal, de duració inferior a un mes; així mateix, les reduccions de jornada.
  
c) La imposició de sancions disciplinàries per falta lleu.
  
d) L'aprovació del calendari de vacances.
  
e) Els nomenaments provisionals i cessament, sempre que siguen d'inajornable necessitat i no siga possible la substitució reglamentària per part de l'inferior immediat, amb les excepcions següents: personal directiu, llocs de treball de cap de servici i de secció, i aquells per als quals es propose personal dependent de distinta institució sanitària.
  
3.2.2. Quant al personal sanitari de la seua corresponent demarcació, excepte el personal de quota i funcionaris tècnics de l'estat al servici de la sanitat local, metges, practicants i comares, fins que no s'integren en equips d'Atenció Primària:
  
a) El nomenament o qualsevol altre tipus de vinculació temporal autoritzat i el cessament del personal necessari per a substituir personal estatutari fix, interí o eventual, durant els períodes de vacances, permisos o altres absències de caràcter temporal.
  
b) L'extensió de diligències de presa de possessió, incorporació o cessament.
  
c) La declaració de les situacions administratives de jubilació, excedència voluntària, excepte la que corresponga a l'exercici de dos llocs de treball incompatibles en el sector públic, d'excedència per a l'atenció de fills, i les derivades de malaltia.
  
d) El reconeixement de triennis i antiguitat a efectes retributius.
  
e) El reconeixement de servicis previs prestats en institucions sanitàries de la Seguretat Social i del nou còmput i valoració de triennis, excepte el reconeixement de servicis prestats, en tot o en part, fora de les institucions sanitàries de la Seguretat Social.
  
f) La concessió de prestacions d'acció social de socors per mort, del complement de pensió de jubilació i de les ajudes a minusvàlids.
  
g) El reconeixement del dret a la percepció de les quanties que, com a millora de les prestacions de Seguretat Social, recull l'article 45 de l'Estatut del Personal no Sanitari.
  
h) L'assignació de llocs de treball bàsics de cada categoria per a tot el personal amb destinació en els seus centre respectius.
  
i) Els certificats en matèria de personal.
  
j) La firma de contractes de treball en pràctiques en places de formació sanitària especialitzada.
  
k) El nomenament o qualsevol altre tipus de vinculació temporal autoritzat i el cessament del personal necessari per a la cobertura de places vacants i per a la prestació de servicis determinats de naturalesa temporal, conjuntural o extraordinària, i per a la cobertura de l'atenció continuada prèvia autorització de l'òrgan directiu competent de la Conselleria de Sanitat.
  
l) El nomenament per promoció interna temporal del personal estatutari fix, per a exercir funcions de grup igual o superior, així com la corresponent declaració de manteniment de la persona interessada en la situació de servici actiu amb dret a reserva de plaça.
  
Article 4
  
En les resolucions i actes que s'adopten en virtut del que preveu la present orde es farà constar expressament que es dicten fent ús de facultats delegades, i es consideraran a tots els efectes dictades per l'òrgan que fa la delegació.
  
Les delegacions de competències aprovades mitjançant la present orde s'entenen sense perjuí de les facultats de l'òrgan delegatori per a avocar el coneixement i la resolució de tots els assumptes que considere oportuns, també pot revocar la delegació en qualsevol moment, segons que establix l'article 68.5 de la Llei de Govern Valencià.
  
DISPOSICIONS ADDICIONALS
  
Primera
  
En cas de vacant, absència o malaltia dels òrgans en què s'efectuen les delegacions, la suplència l'exerciran els òrgans següents:
  
a) En servicis centrals, la suplència del director general de Recursos Humans l'exercix el secretari autonòmic per a l'Agència Valenciana de la Salut.
  
b) En les direccions territorials i gerències d'àrea la suplència l'exercixen els secretaris territorials respecte dels directors territorials, i els secretaris d'àrea respecte dels gerents d'àrea.
  
c) En les institucions sanitàries, la suplència l'exercixen els directors econòmics/directors de gestió administrativa de les institucions sanitàries respecte dels directors de les institucions sanitàries, directors de salut pública i el director del Centre de Transfusió de la Comunitat Valenciana
  
Segona
  
Es faculta el director general de Recursos Humans perquè dicte les instruccions necessàries per a l'aplicació de la present orde.
  
DISPOSICIÓ DEROGATÒRIA
  
Queden sense efecte les ordes de delegació de 15 de novembre de 1999 (DOGV de 25.11.1999) i de 18 de febrer del 2000 (DOGV de 01.03.2000), en matèria de contractació administrativa, gestió econòmica i gestió de personal.
  
DISPOSICIÓ FINAL
  
La present orde vigirà l'endemà de la publicació en el Diari Oficial de la Generalitat Valenciana.
  
València, 16 d'octubre de 2003
  
El conseller de Sanitat,